35. schôdza NR SR - 7.deň - A. dopoludnia
Dátum: 2025-06-05
Poslanec: Vančo, Branislav (PS)
Druh vystúpenia: Vystúpenie

38. Ďakujem, pán predsedajúci. Áno, ja netajím, že tento návrh zákona je aj zameraný proti prípadnej kandidatúre pánov Lindtnera a Paru na generálneho prokurátora. Absolútne sa tým netajíme. Títo ľudia nemajú čo hľadať v tejto funkcii, pretože okrem toho, že by nevedeli vykonávať nezávisle túto svoju funkciu, mohli by naozaj napáchať ešte väčšie škody v tom systéme, ako on je zraniteľný voči tomu generálnemu prokurátorovi. A pokiaľ ide o tú výhradu pána poslanca Dostála alebo výhrady, tak ale ja si naozaj nemyslím, že akokoľvek odborne zdatný a renomovaný právnik, ktorý je aktuálne poradcom napr. premiéra alebo iného člena vlády, napr. ministra spravodlivosti, by mal kandidovať na funkciu generálneho prokurátora. Jednoducho musí si vybrať, ak je jeho misia, poslanie byť generálnym prokurátorom, musí sa držať ďalej od politikov. Nemá čo byť v poradnom zbore, nemá čo po večeroch diskutovať nielen o práve a potom o všeličom inom pri koňaku a s cigarou s premiérom alebo s ministrom. Má sa od týchto ľudí držať ďalej. Má sa presadiť svojou morálnou integritou a svojimi odbornými predpokladmi na túto funkciu a nie tým, že je blízko pri politikovi. A to sa týkalo aj pána Lipšica v podstate. Áno, síce ja neviem, či mal oficiálne vtedy nejakú, nejakú funkciu v tom čase, či bol poradca oficiálne, alebo nie, každopádne, áno, pohyboval sa v blízkosti Igora Matoviča, vtedajšieho premiéra a pohyboval sa v jeho blízkosti dlhé roky. Dokonca bol aj v rovnakom poslaneckom klube, myslím, že kandidoval na rovnakej kandidátke. A teraz povedzme si, povedzme si na rovinu, pán Lipšic možno bol nezávislý, neviem, nikdy sa to nepreukazovalo, že by nebol, alebo že by mal nejaké zlyhanie v tom, v tejto oblasti teda ako špeciálny prokurátor, ale ten špeciálny prokurátor sa aj musí javiť ako nezávislý. To sa, bohužiaľ, nedialo. Jednoducho veľká časť spoločnosti mala pochybnosti o jeho nezávislosti od začiatku, ešte predtým ako urobil prvý krok vo svojej funkcii. Čiže aj teda špeciálny prokurátor aj generálny prokurátor musia nielen byť nezávislými, ale musia sa tak aj javiť, ideálne pre drvivú väčšinu spoločnosti, aby tá spoločnosť, aby tí ľudia mali dôveru voči tej inštitúcii. A to, že bol zvolený, prispelo k tomu, čo sa dialo aj po voľbách, pretože ľudia, ktorí mu nedôverovali od začiatku, potom dôverovali týmto ľuďom, ktorí zlikvidovali celú špeciálnu prokuratúru. A teda keď mám aj ja povedať nejaké výhrady, tak najväčší problém ani nebol v tom, že či bol pán Lipšic, alebo pán Žilinka zvolený, problém bol, že minulá garnitúra neurobila reformu prokuratúry, to bol problém, to bol ten najväčší problém a je to zlyhanie všetkých politických garnitúr, ktoré na Slovensku boli, že žiadna nebola schopná urobiť reformu prokuratúry tak, aby to bola prokuratúra, alebo štátne zastupiteľstvo, ktoré je vhodné pre demokratický štát. My máme prokuratúru, ktorá je vhodná pre autoritatívny štát jedine, a preto to tak aj vyzerá. Takže je jasné, že tento návrh nezachráni nás, nezachráni spravodlivosť na Slovensku, ale je našou povinnosťou, keď vieme urobiť aspoň centimeter krok dopredu, aby sme ho urobili. Jednoducho žiadny človek akokoľvek odborne a morálne zdatný, ktorý je poradcom politika, člena vlády posledné dva roky, nemá čo hľadať vo funkcii generálneho prokurátora, pretože sa nebude javiť ako nezávislý. Takže preto vás ešte raz žiadam o podporu tohto návrhu. Ďakujem pekne.